ToekomsVenster: Die oorlogsbasuin(Argieffoto) “Blaas die trompet en die ramshoring, jubel tot eer van die Here, die Koning.” − Psalms 98:6 (AFR83) Jy is sekerlik bekend met wat bekendstaan as die “Battle hymn for the Republic”. Ek haal aan : “Patriotiese liedjies het die krag om mense bymekaar te bring in ŉ musikale viering van eenheid en liefde vir ŉ land. Maar wat sing mense as hulle land homself verskeur? Dit was die ongelukkige omstandigheid tydens die Amerikaanse Burgeroorlog, wat van 1861–1865 geduur het. Vir vier jaar het die lot van die land in die weegskaal gehang toe twee dele van Amerika op mekaar gemik het”. Losweg het die suide en noorde teen mekaar te staan gekom. Die suidelike state het ŉ konfederasie van state gestig en was van die oortuiging dat die noorde onder aanvoering van hul president, Abraham Lincoln, hul onder andere van die reg om slawe te akkommodeer, wou ontneem. Dit het aanleiding gegee tot verskeie veldslae. Ek haal weer aan (het uit die Engels vertaal): “In November 1861 het ŉ vrou met die naam Julia Ward Howe en haar man Washington DC besoek. Terwyl sy daar was het Howe, ŉ gevierde digter, gehoor hoe Unie-troepe ŉ bekende marslied genaamd “John Brown’s Body” sing. Die lied het die lewe van John Brown, wat hom beywer het vir die afskaffing van slawerny, in herinnering geroep. ŉ Prediker wat saam met Howe staan, het haar aangemoedig om nuwe lirieke op die wysie te skryf” “Ek het geantwoord dat ek dit dikwels wou doen,” het Howe later geskryf. “Ek het die volgende oggend in die grys van die vroeë dagbreek wakker geword, en tot my verbasing gevind dat die verlangde lyne besig was om hulself in my brein te rangskik. Ek het nogal stil gelê totdat die laaste vers in my gedagtes voltooi is, toe staan ek haastig op en sê vir myself: ‘Ek sal dit verloor as ek dit nie dadelik neerskryf nie’.” “Ek het amper die lyne begin krap sonder om te kyk. Nadat ek dit voltooi het, het ek weer gaan lê en aan die slaap geraak, maar nie voordat ek gevoel het dat iets belangriks met my gebeur het nie.” So is die woorde van hierdie bekende lied gedig. Strydlied, oorwinningslied, proteslied, getuienislied, verklaring van voorneme, lewensfilosofie, noem maar op. Die lied het op eie bodem beslag gekry in wat bekend staan as die “Oorwinningslied”. Daar is weliswaar minder protes daarin verwoord maar belydenis dat God steeds en altyd in beheer sal wees, is duidelik. Die woorde en melodie word as tradisioneel aangegee. Miskien weet iemand wie die Afrikaanse woorde geskryf het. Net dalk moet ons in stukkende Suid-Afrika die lied weer ŉ keer begin sing. Dit mag die weg baan vir die nuwe hoofstuk waarna ons almal verlang.